Razie la Bragadiru
În noaptea de 11/12 iulie a.c., polițiștii din cadrul Inspectoratului de Poliție Județean Ilfov, în colaborare cu Inspectoratul de Jandarmi Județean Ilfov au desfășurat o acțiune cu efective mărite, în orașul Bragadiru, care a avut drept scop asigurarea unui climat de ordine și siguranță publică, creșterea gradului de siguranță rutieră și combaterea faptelor antisociale.
Carmen ISTRATE

Au fost angrenați polițiști din cadrul structurilor de ordine publică, rutieră, investigarea criminalității economice, luptători ai Serviciului pentru Acțiuni Speciale Ilfov, dar și efective din cadrul Inspectoratului de Jandarmi Județean Ilfov, precum și reprezentanți ai Oficiului Național pentru Jocuri de Noroc. Scopul acțiunii a fost de a asigura un climat de ordine și siguranță publică, res­pectiv de a preveni și combate faptele ilegale, precum și de a depista persoanele aflate sub influența băuturilor alcoolice și/sau a substanțelor psihoactive.
Un alt obiectiv a fost acela de a intensifica activitățile specifice în vederea prevenirii și combaterii evaziunii fiscale și a altor infracțiuni de natură economico-financiară. În acest sens, au fost verificate 2 societăți comerciale cu activitate în domeniul jocurilor de noroc.
În cadrul raziei au fost legitimate 182 persoane și au fost verificate 142 auto­vehicule. Au fost aplicate 63 de sancțiuni contravenționale, conform O.U.G. 195/2002 privind circulația pe drumurile publice, 12 sancțiuni, conform Legii 61/1991 privind sancționarea faptelor de încălcare a unor norme de conviețuire socială, a ordinii și liniștii publice, 2 sancțiuni, conform O.U.G. 99/2000 privind comercializarea produselor și serviciilor de piață, 2 sancțiuni, conform Legii 132/2017 privind asigurarea obligatorie de răspundere civilă auto, și o sancțiune, conform O.U.G. 77/2009 privind organizarea și exploatarea jocurilor de noroc, în valoare totală de 54.144,25 de lei.
De asemenea, ca măsură complementară, au fost retrase 3 certificate de înmatriculare, reținute 2 permise de conducere și retrase 2 seturi de plăcuțe de înmatriculare.
Polițiștii rutieri au efectuat testări cu aparatele alcooltest și testări cu aparatele drugtest, desfășurând, totodată, activități de dirijare și monitorizare a traficului rutier, cu scopul menținerii fluenței și siguranței traficului rutier.
Astfel de acțiuni, desfășurate în sistem integrat, vor continua și în perioada următoare, în vederea prevenirii și combaterii faptelor antisociale, creșterii gradului de siguranță rutieră și menținerii unui climat de ordine și siguranță publică în județul Ilfov.